Title: Návrh
Author: .
Company: MP SR

Nariadenie vlády
Slovenskej republiky  

z 9. júla 2003,

ktorým sa ustanovujú opatrenia na kontrolu a eradikáciu zhubnej katarálnej horúčky oviec

	Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov nariaďuje:

§ 1

	(1) Týmto nariadením sa do právneho poriadku Slovenskej republiky transponuje Smernica Rady uvedená v prílohe č. 1.

	(2) Toto nariadenie ustanovuje opatrenia na kontrolu a opatrenia na boj proti zhubnej katarálnej horúčke oviec a jej eradikáciu.

§ 2

	Na účely tohto nariadenia sa rozumie
a)	chovom poľnohospodárska alebo iná prevádzkareň, v ktorej sa trvalo alebo dočasne chovajú alebo držia zvieratá druhov vnímaných na zhubnú katarálnu horúčku oviec,
b)	vnímavým druhom všetky prežúvavce,
c)	zvieraťom zviera patriace k vnímavým druhom okrem voľne žijúcich zvierat, vzhľadom na ktoré možno prijať osobitné ustanovenia v súlade s požiadavkami Európskych spoločenstiev,
d)	vlastníkom alebo držiteľom fyzická osoba alebo právnická osoba vlastniaca zvieratá alebo zodpovedná za starostlivosť o nich, či už za odplatu alebo bez nej,
e)	vektorom hmyz druhu Culicoides imicola alebo akýkoľvek iný hmyz rodu Culicoides, schopný prenášať zhubnú katarálnu horúčku oviec a identifikovaný podľa postupu stanoveného v súlade s požiadavkami Európskych spoločenstiev,
f)	podozrením objavenie sa klinického príznaku svedčiaceho na zhubnú katarálnu horúčku oviec u vnímavého druhu spolu so súborom epizootologických údajov umožňujúcim odôvodnený predpoklad takejto možnosti,
g)	príslušným orgánom orgán veterinárnej správy^1)

^1) § 4 ods. 3 zákona č. 488/2002 Z. z. o veterinárnej starostlivosti a o zmene niektorých zákonov.

h)	potvrdením vyhlásenie príslušného orgánu na základe laboratórnych výsledkov, že vírus zhubnej katarálnej horúčke oviec, sa šíri v určenej oblasti; ak ide o epizoóciu môže príslušný orgán taktiež potvrdiť prítomnosť ochorenia na základe klinických alebo epizootologických výsledkov,
i)	úradným veterinárnym lekárom veterinárny lekár vymenovaný príslušným orgánom.

§ 3

	Vlastník, držiteľ alebo iné fyzické osoby alebo právnické osoby, ktoré sú oprávnené disponovať so živými zvieratami alebo produktmi živočíšneho pôvodu, musia bez meškania ohlásiť príslušnému orgánu každé podozrenie na zhubnú katarálnu horúčku oviec.

§ 4

	(1) Ak sa v chove umiestnenom v regióne, ktorý nepodlieha obmedzeniam podľa tohto nariadenia nachádza jedno alebo viac zvierat podozrivých na zhubnú  katarálnu horúčku oviec, úradný veterinárny lekár bez meškania vykoná úradné vyšetrenie^3), ktorým sa potvrdí alebo vylúči výskyt choroby.

^3) § 11 ods. 2 písm. g) zákona č. 488/2002 Z. z.

	(2) Po oznámení podozrenia na chorobu, príslušný orgán nariadi vykonať úradný dohľad nad chovom a úradný veterinárny lekár
a)	vykoná súpis zvierat v chove a v rámci každého druhu uvedie počet zvierat už uhynutých, chorých alebo pravdepodobne nakazených; súpis sa musí aktualizovať tak, aby sa v čase podozrenia zistil počet narodených zvierat aj uhynutých zvierat; informácie v súpise sa musia predložiť na vyžiadanie a môžu byť pri každej kontrole preverované,
b)	vykoná súpis miest, ktoré umožňujú prežitie alebo prechovanie vektora, najmä miest vhodných na jeho reprodukciu,
c)	vykoná epizootologické šetrenie podľa § 7,
d)	vykoná pravidelné návštevy chovu alebo chovov a pri každej príležitosti vykoná podrobné klinické vyšetrenie alebo autopsiu zvierat, ktoré uhynuli alebo u ktorých je podozrenie z choroby a musí potvrdiť ochorenie a ak je to potrebné pomocou laboratórnych testov,
e)	nariadi zákaz premiestňovania zvierat z chovu a do chovu,
f)	nariadi v čase, keď je vektor aktívny, držať všetky zvieratá v chove  v ich ustajňovacích priestoroch,
g)	nariadi pravidelne ošetrovať zvieratá, budovy na ich ustajnenie a ich okolie, najmä miesta, v ktorých sa darí populáciám Culicoides schválenými insekticídami; na zabránenie zamoreniu vektormi určí príslušný orgán počet ošetrení, pričom zohľadní dobu účinnosti použitého insekticídu a klimatické podmienky,
h)	nariadi telá uhynutých zvierat v chove zničiť, neškodne odstrániť, spáliť alebo zahrabať podľa osobitného predpisu^4).

^4) Nariadenia vlády č. .../2003 Z. z.

(3) Ak do zavedenia opatrení a pri vykonávaní opatrení podľa odseku 2, vlastník zvierat alebo držiteľ zvierat pri podozrení z choroby zvierat musí vykonať všetky predbežné opatrenia na splnenie opatrení podľa odseku 1 písm. e) a f).

(4) Príslušný orgán môže nariadiť opatrenia uvedené v odseku 2 aj v ďalších chovoch, ak ich umiestnenie, priestorové usporiadanie alebo kontakty s chovom, kde je podozrenie na chorobu odôvodňujú podozrenie z možnej kontaminácie.
(5) Príslušný orgán môže v súlade s požiadavkami Európskych spoločenstiev, okrem ustanovení odseku 2 ustanoviť pre prírodné rezervácie, v ktorých sú voľne žijúce zvieratá osobitné opatrenia. 

(6) Príslušný orgán zruší opatrenia uvedené v odsekoch 1 až 5 až po vylúčení  podozrenia z výskytu zhubnej katarálnej horúčky oviec príslušným orgánom.

§ 5

	Očkovanie proti zhubnej katarálnej horúčke oviec iným spôsobom než je uvedené v tomto nariadení je zakázané.

§ 6

	(1) Ak sa úradne potvrdí výskyt zhubnej katarálnej horúčky oviec v chove, príslušný orgán nariadi
a)	usmrtiť pod úradnou kontrolou zvieratá v rozsahu nevyhnutnom na zabránenie rozšíreniu epizoócie; o tomto opatrení informuje Európsku komisiu,
b)	zničiť, neškodne odstrániť, spáliť alebo zahrabať telá usmrtených zvierat podľa osobitného predpisu^4),
c)	vykonať opatrenia uvedené v § 4, v chovoch v okruhu 20 k m v okolí infikovaného chovu, vrátane ochranného pásma (§ 8),
d)	vykonať opatrenia v súlade s požiadavkami Európskych spoločenstiev, najmä ak ide o zavedenie programu očkovania alebo iné alternatívne opatrenia; hlavný veterinárny lekár informuje o vykonávaní očkovania Európsku komisiou,
e)	vykonať epizootologické šetrenie podľa § 7.

(2) Pásmo uvedené v odseku 1 písm. c) môže príslušný orgán rozšíriť alebo zúžiť na základe epizootologických, geografických a ekologických opatrení alebo meteorologických podmienok. Príslušný orgán prijatie tohto rozhodnutia oznámi Európskej komisii.

(3) Ak sa pásmo uvedené v odseku 1 písm. c) nachádza na území viac ako jedného členského štátu, príslušný orgán spolupracuje s  príslušnými orgánmi susedných štátov pri vymedzení tohto pásma. Ak to je potrebné toto pásmo vymedzí v súlade s požiadavkami Európskych spoločenstiev.

§ 7

	(1) Epizootologické šetrenie zahŕňa
a)	dobu, počas ktorej sa mohla zhubná katarálna horúčka oviec vyskytovať v chove,
b)	možný pôvod zhubnej katarálnej horúčky oviec v chove a identifikovanie iných chovov zvierat, ktoré sa mohli nakaziť alebo kontaminovať z rovnakého zdroja,
c)	výskyt a rozšírenie vektorov choroby,
d)	premiestňovanie zvierat do príslušného chovu a z príslušného chovu, ako aj odstránenie tiel uhynutých zvierat z tohto chovu.

(2) Hlavný veterinárny lekár na zabezpečenie koordinácie všetkých nariadených opatrení a vykonanie epizootologického šetrenia, bezodkladne vytvorí najmä z úradných veterinárnych lekárov, zamestnancov príslušných orgánov a odborníkov vo veterinárnej oblasti krízové centrum.

§ 8

	(1) Príslušný orgán po úradnom potvrdení diagnózy zhubnej katarálnej horúčky oviec vymedzí okolo ohniska choroby ochranné pásmo a pásmo dohľadu. Pásma sa vymedzia na základe geografických, administratívnych, ekologických a epizootologických faktorov spojených so zhubnou katarálnou horúčkou oviec a štruktúrou kontroly.

	(2) Ochranné pásmo pozostáva z  územia s polomerom najmenej 100 km okolo infikovaného chovu.

	(3) Pásmo dohľadu pozostáva z územia presahujúceho ochranné pásmo najmenej 50 km, v ktorom nebolo vykonané žiadne očkovanie počas posledných 12 mesiacov.

	(4) Ak sa ochranné pásmo a pásmo dohľadu  nachádzajú okrem územia Slovenskej republiky aj na území členského štátu, príslušný orgán spolupracuje pri vymedzení týchto pásiem s príslušnými orgánmi tohto členského štátu. Tieto pásma sa vymedzia v súlade s požiadavkami Európskych spoločenstiev. 

	(5) Príslušný orgán môže pozmeniť hranice pásiem uvedených v odsekoch 2 až 4 len v súlade s požiadavkami Európskych spoločenstiev a na základe
a)	geografickej polohy a ekologických faktorov,
b)	meteorologických podmienok,
c)	výskytu a rozšírenia vektora,
d)	výsledkov epizootologických šetrení, vykonaných podľa § 7,
e)	výsledkov laboratórnych skúšok,
f)	zavedenia kontrolných opatrení, najmä opatrení na ničenie hmyzu.

§ 9

	(1) V ochrannom pásme príslušný orgán nariadi
a)	identifikovanie všetkých chovov so zvieratami v rámci tohto pásma,
b)	vykonanie programu epidemiologického dohľadu založeného na monitorovaní označených skupín hovädzieho dobytka prípadne iných druhov prežúvavcov a populácií vektora; tento program sa môže ustanoviť v súlade s požiadavkami Európskych spoločenstiev,
c)	zákaz premiestňovania zvierat z pásma; o výnimkách zo zákazu, najmä pre zvieratá v časti pásma bez cirkulácie vírusu alebo bez výskytu vektorov môže rozhodnúť príslušný orgán len v súlade s požiadavkami Európskych spoločenstiev.

(2) Príslušný orgán môže v ochrannom pásme nariadiť v súlade s požiadavkami Európskych spoločenstiev očkovanie zvierat proti zhubnej katarálnej horúčke oviec a ich identifikáciu. Týmto nie sú dotknuté opatrenia uvedené v odseku 1.

§ 10

	(1) V pásme dohľadu nariadi  príslušný orgán opatrenia uvedené v § 9 ods. 1.

	(2) Očkovanie proti zhubnej katarálnej horúčke oviec v pásme dohľadu je zakázané.

§ 11
	
Príslušný orgán môže zmeniť alebo zrušiť opatrenia ustanovené v § 6, 8 až 10 len v súlade s požiadavkami Európskych spoločenstiev.

§ 12

	Príslušný orgán v súlade s požiadavkami Európskych spoločenstiev ustanovujúcich výnimky z § 9 a 10 ustanoví podmienky premiestňovania zvierat do ochranného pásma a do pásma dohľadu a z nich rovnako sa postupuje aj ak ide o výmeny^5).

^5) § 2 písm. d) zákona č. 488/2002 Z. z.

§ 13

	Ak ide o závažnú epizoóciu zhubnej katarálnej horúčky oviec v určitom regióne  príslušný orgán prijme ďalšie opatrenia v súlade s požiadavkami Európskych spoločenstiev.

§ 14

	Príslušný orgán zabezpečí informovanie osôb v ochrannom pásme a pásme dohľadu o nariadených obmedzeniach a zákazoch a príjme opatrenia potrebné na ich vykonanie.

§ 15

	(1) Laboratórne vyšetrenia zamerané na zistenie zhubnej katarálnej horúčky oviec sa vykonáva pre Slovenskú republiku na základe zmluvy^6) v laboratóriu uvedenom v prílohe č. 2 časť A bod 15, ktoré slúži ako národné laboratórium. Jeho úlohy sú uvedené v prílohe č. 2 časť B.

^6) § 6 ods. 2 písm. p) zákona č. 488/2002 Z.z.

	(2) Národné laboratórium spolupracuje s referenčným laboratóriom Európskych spoločenstiev pre zhubnú katarálnu horúčku oviec ktorého úlohy sú uvedenom v prílohe č. 3.

§ 16

	(1) V rozsahu potrebnom na jednotné použitie právneho predpisu Európskych spoločenstiev uvedeného v prílohe č. 1, môžu veterinárni odborníci Európskej komisie vykonávať v spolupráci s príslušným orgánom kontroly na mieste v Slovenskej republike. Pri nich môžu kontrolovať reprezentatívny počet chovov, aby overili, či príslušný orgán veterinárnej správy kontroluje súlad s ustanoveniami tohto nariadenia.

	(2) Príslušný orgán, iné orgány verejnej správy a osoby, ktorých sa tieto kontroly týkajú, poskytujú odborníkom Európskej komisie pri plnení ich úloh všetku potrebnú pomoc a najmä im umožnia prístup ku všetkým potrebným informáciám, dokladom a osobám, ako aj vstup do miest, chovov, zariadení a dopravných prostriedkov na účely vykonávania kontrol v rovnakom rozsahu ako príslušnému orgánu.

	(3) Európska komisia je oprávnená informovať členský štát o výsledkoch kontrol vykonaných podľa odseku 1. 

	(4) Príslušný orgán príjme v súlade s požiadavkami Európskych spoločenstiev potrebné pravidlá na vykonávanie odseku 1:

§ 18

	(1) Príslušný orgán vypracuje pohotovostný plán vrátane špecifických opatrení, ak ide o ohnisko choroby zabezpečí materiálno-technické a personálne vybavenie na jeho rýchlu a účinnú realizáciu.

	(2) Kritériá na pohotovostné plány sú uvedené v prílohe č. 4.

(3) Hlavný veterinárny lekár predloží národný pohotovostný plán Európskej komisii.

(4) Príslušný orgán môže zmeniť pohotovostný plán v súlade s požiadavkami Európskych spoločenstiev.
	
§ 19

Toto nariadenie nadobúda účinnosť 1. augusta 2003.

Mikuláš   D z u r i n d a, v. r. 
predseda vlády
Slovenskej republiky